પાલિકા સભાખંડમાં પ્રમુખની ચુંટણી પ્રક્રિયા માટેનો સમય ૧૨-૩૦ કલાકનો હતો ત્યારે ૧૨-૧૫ કલાકે પાલિકાના તમામ સભ્યો સભાખંડમાં ગોઠવાઈ ગયા હતા. બરોબર ૧૨-૩૦ કલાકે ચુંટણી અધિકારી પ્રાન્ત ઓફીસર વી.જી.રોરની અધ્યક્ષતામાં અને ચીફ ઓફીસર કલ્પેશભાઈ ભટ્ટની ઉપસ્થિતિમાં ચુંટણી પ્રક્રિયા શરૂ થઈ. ચુંટણી અધિકારીએ પ્રમુખના ઉમેદવારને ફોર્મ ભરવા આમંત્રણ આપતા શકુન્તલાબેન પટેલે પ્રમુખની ઉમેદવારી કરવા માટેનુ ફોર્મ લીધુ. આ દરમ્યાન શહેર કોંગ્રેસ પ્રમુખ મનુજી ઠાકોરે ચુંટણી અધિકારીને શકુન્તલાબેન પટેલના નામનુ કોંગ્રેસનુ મેન્ડેટ આપ્યુ. પ્રમુખના ઉમેદવારનુ શકુન્તલાબેન પટેલે ફોર્મ ભરતા તેમાં કુસુમબેન ત્રીવેદીએ દરખાસ્તમાં સહી કરી જ્યારે રંજનબેન દર્શનકુમાર પરમાર(જોલી)એ ટેકો આપ્યો. રંજનબેન પરમારે અગાઉ પ્રજ્ઞાબેન પટેલની પ્રમુખની ઉમેદવારીમાં પણ દરખાસ્ત કરી હતી. નોંધપાત્ર બાબત છેકે વર્ષ ૨૦૦૫ માં લાલાભાઈ રબારીએ પ્રમુખનુ ફોર્મ ભર્યુ ત્યારે રંજનબેન પરમારના પતિ તત્કાલીન પાલિકા સભ્ય દર્શનભાઈ પરમારે દરખાસ્ત કરી હતી. શકુન્તલાબેન પટેલે પ્રમુખની ઉમેદવારીનુ ફોર્મ ચુંટણી અધિકારીને આપ્યા બાદ પ્રમુખપદ માટે બીજા કોઈ ફોર્મ નહી આપતા ખાસ સાધારણ સભામાં ચુંટણી અધિકારીએ સભ્યોને પ્રમુખના ટેકામાં હાથ ઉંચો કરવા જણાવતા ગઠબંધનના તમામ ૨૮ સભ્યોએ ટેકો આપ્યો હતો. ચુંટણી અધિકારીએ શકુન્તલાબેન પટેલને પ્રમુખ તરીકે બીનહરિફ ચુંટાયેલા જાહેર કર્યા હતા.